Zuma oorleef glo nog ŉ wantroue-mosiePres. Jacob Zuma tydens die Vryheidsdagvieringe op 27 April 2017 in KwaZulu-Natal (Foto: GCIS) IOL berig daar is glo as ŉ kompromis tussen bitterlik verdeelde groepe ooreengekom dat die kwessie oor Zuma se voortgesette leierskap na ŉ komitee van tien lede verwys sal word. Die poging om Zuma uit sy amp te verwyder is glo weens prosedure-redes uitgestel. ŉ Bron het aan Independent Media gesê daar kon nog nie besluit word hoe die komitee gekies sal word nie. “Daar was ook nog geen finale besluite oor die samestelling [van die komitee] nie.” Die ANC het nog geen amptelike terugvoer gegee oor die mosie van wantroue teen Zuma of die uitkoms daarvan nie. Die mosie van wantroue teen Zuma, wat Woensdag die presidensie se begroting in die parlement moet voorlê, is glo Saterdag deur die ANC se beleidskenner, Joel Netshitenzhe, voorgelê. Die mosie is na bewering ondersteun deur Aaron Motsoaledi, minister van gesondheid, sy adjunk Joe Phaahla, Derek Hanekom, voormalige minister van toerisme, en NUK-lid, Sue van der Merwe. Hanekom het in Desember tydens ŉ vergadering van die ANC se NUK ŉ mosie van wantroue teen Zuma ingestel, maar dit is verwerp. Zuma het later na sy teenstanders gekap en hulle daarvan beskuldig dat hulle ŉ buitelandse agenda om hom uit sy amp te verwyder, bevorder. Protas Madlala, politieke ontleder, het gesê die moontlike verwydering van Zuma sal verreikende gevolge inhou aangesien dit tot ŉ massa-uittog van sy volgelinge in die parlement sal lei. “Wat vir my verbasend is, is dat die president gevra word om uit te tree terwyl Thabo Mbeki in geen onsekere terme aangesê is om dit te doen,” het Madlala gesê. Hy het gesê die ANC moet dieselfde sterk standpunt teen Zuma inneem. Sondag se NUK-vergadering het plaasgevind te midde van verdoemende koerantberigte teen Zuma se omstrede vriende, die Gupta-familie. Die berigte het die familie se invloed op die staat deur Zuma en sy seun, Duduzane, onthul. Intussen sal Zuma se aansoek om verlof tot appèl teen die hooggeregshof in Pretoria se beslissing dat hy redes moet verskaf vir sy onlangse kabinetskommeling vandag aangehoor word.